CELEX: 
Language: hr
Date: 2022-01-07 00:00:00
Title: DELEGIRANA UREDBA KOMISIJE (EU) /... o izmjeni Delegirane uredbe (EU) 2016/1675 o dopuni Direktive (EU) 2015/849 Europskog parlamenta i Vijeća u pogledu dodavanja Burkine Faso, Kajmanskih Otoka, Haitija, Jordana, Malija, Maroka, Filipina, Senegala i Južnog Sudana u tablicu iz točke I. Priloga i brisanju Bahama, Bocvane, Gane, Iraka i Mauricijusa iz te tablice

OBRAZLOŽENJE
            
            
               1.KONTEKST DELEGIRANOG AKTA
            
            
               U skladu s člankom 9. stavkom 1. Direktive (EU) 2015/849 o sprečavanju korištenja financijskog sustava u svrhu pranja novca ili financiranja terorizma, kako je izmijenjena Direktivom (EU) 2018/843, treće zemlje i jurisdikcije koje imaju strateške nedostatke u svojim nacionalnim režimima sprečavanja pranja novca i borbe protiv financiranja terorizma (SPNFT) koji predstavljaju znatnu prijetnju financijskom sustavu Unije („visokorizične treće zemlje”) moraju se utvrditi da bi se zaštitilo pravilno funkcioniranje unutarnjeg tržišta. Na temelju članka 9. stavka 2. Direktive Komisija je ovlaštena za donošenje delegiranih akata radi utvrđivanja visokorizičnih trećih zemalja uzimajući u obzir strateške nedostatke te utvrđujući kriterije na kojima se treba temeljiti procjena Komisije. Delegirani akti moraju se donijeti u roku od mjesec dana nakon utvrđivanja strateških nedostataka. U skladu s člankom 18.a Direktive (EU) 2015/849 države članice moraju od obveznika zahtijevati primjenu pojačanih mjera dubinske analize stranke pri uspostavi poslovnih odnosa ili izvršavanju transakcija koje uključuju visokorizične treće zemlje koje je utvrdila Komisija.
            
            
               Europska komisija donijela je 14. srpnja 2016. Delegiranu uredbu (EU) 2016/1675, u kojoj je navedeno više trećih zemalja sa strateškim nedostacima u svojem režimu SPNFT-a koji predstavljaju znatnu prijetnju financijskom sustavu Unije. Ta je delegirana uredba naknadno izmijenjena Delegiranom uredbom (EU) 2018/105, Delegiranom uredbom (EU) 2018/212, Delegiranom uredbom (EU) 2018/1467, Delegiranom uredbom (EU) 2020/855 i Delegiranom uredbom (EU) 2021/37.
            
            
               Revidirana metodologija za utvrđivanje visokorizičnih trećih zemalja koja zamjenjuje prethodnu metodologiju, objavljena je 7. svibnja 2020.
                  1
                Njezini su ključni novi elementi povećana interakcija s postupkom uvrštavanja na popis Radne skupine za financijsko djelovanje (FATF); pojačana suradnja s trećim zemljama; i češće savjetovanje s državama članicama i Europskim parlamentom. 
            
            
               Od posljednjih izmjena Uredbe (EU) 2016/1675 FATF je ažurirao svoj popis „jurisdikcija pod pojačanim praćenjem” kako slijedi:
            
            
               ·FATF je na plenarnoj sjednici u veljači 2021. dodao Burkinu Faso, Kajmanske Otoke, Maroko i Senegal na svoj popis;
            
            
               ·Na plenarnoj sjednici u lipnju 2021. FATF je svojem popisu dodao Haiti, Filipine i Južni Sudan te izbrisao Ganu;
            
            
               ·Na plenarnoj sjednici u listopadu 2021. FATF je svojem popisu dodao Jordan, Mali i Tursku te izbrisao Bocvanu i Mauricijus. 
            
            
               Osim toga, Komisija je u četvrtom tromjesečju 2021. dovršila procjenu Bahama i Iraka u skladu sa svojom metodologijom utvrđivanja visokorizičnih trećih zemalja. U procjeni Komisije zaključeno je da su Bahami uklonili strateške nedostatke u svojem režimu SPNFT-a koje je Komisija ranije utvrdila na temelju dostupnih informacija. Osim toga, Komisija je utvrdila da je Irak postigao znatan napredak u otklanjanju nekoliko strateških nedostataka koje je Komisija utvrdila u svojoj preliminarnoj procjeni. Stoga bi i Bahame i Irak trebalo brisati s EU-ova popisa visokorizičnih zemalja.
            
            
               Potrebno je nastaviti ažurirati Delegiranu uredbu kako bi se uzele u obzir informacije međunarodnih organizacija i stručnjaka zaduženih za određivanje standarda u području SPNFT-a, kao što su javne izjave FATF-a, izvješća o uzajamnoj evaluaciji ili detaljnoj procjeni ili objavljena izvješća o praćenju. Promjenjiva priroda opasnosti koje predstavljaju pranje novca i financiranje terorizma, koje omogućava neprekidan razvoj tehnologije i sredstava na raspolaganju kriminalcima, zahtijeva brzo i neprekidno prilagođavanje pravnog okvira u pogledu visokorizičnih trećih zemalja kako bi se djelotvorno riješili postojeći rizici i spriječio nastanak novih. S obzirom na razinu integracije financijskih sustava, unutarnje tržište bilo bi izloženo ozbiljnim rizicima od pranja novca i financiranja terorizma ako EU ne uvrsti jurisdikcije koje je utvrdio FATF na popis EU-a.
            
            
               Delegiranu uredbu (EU) 2016/1675 stoga bi trebalo izmijeniti dodavanjem trećih zemalja za koje je utvrđeno da imaju strateške nedostatke te uklanjanjem onih koje više nemaju strateške nedostatke na temelju kriterija utvrđenih u Direktivi (EU) 2015/849.
            
            
               A. Dodavanje na popis iz Delegirane uredbe (EU) 2016/1675
            
            
               Komisija je, prema potrebi, uzela u obzir informacije međunarodnih organizacija i stručnjaka zaduženih za određivanje standarda u području SPNFT-a, nedavne javne izjave FATF-a, FATF-ov popis „jurisdikcija pod pojačanim praćenjem”, izvješća FATF-ove skupine za preispitivanje međunarodne suradnje i izvješća o uzajamnim evaluacijama koje su proveli FATF i regionalna tijela slična FATF-u u vezi sa strateškim nedostacima pojedinačnih trećih zemalja, u skladu s člankom 9. stavkom 4. Direktive (EU) 2015/849. 
            
            
               Konkretno, ocijenila je da Burkina Faso, Kajmanski Otoci, Hiti, Jordan, Mali, Maroko, Filipini, Senegal i Južni Sudan imaju strateške nedostatke u režimu SPNFT-a, također na temelju činjenice da su te zemlje u veljači, lipnju i listopadu 2021. uvrštene na FATF-ov popis „jurisdikcija pod pojačanim praćenjem”.
            
            
               Stoga Komisija smatra da Burkina Faso, Kajmanski Otoci, Hiti, Jordan, Mali, Maroko, Filipini, Senegal i Južni Sudan ispunjavaju kriterije iz članka 9. stavka 2. Direktive (EU) 2015/849. Te bi zemlje trebalo dodati na popis iz Delegirane uredbe (EU) 2016/1675 kao zemlje sa strateškim nedostacima u režimu SPNFT-a koji predstavljaju znatnu prijetnju financijskom sustavu Unije. 
            
            
               Navedeno je i da su Burkina Faso, Kajmanski Otoci, Hiti, Jordan, Mali, Maroko, Filipini, Senegal, Južni Sudan i Turska u pisanom obliku iskazali visoku razinu političke spremnosti na uklanjanje utvrđenih nedostataka i za to izradili akcijski plan s FATF-om. Komisija pozdravlja tu spremnost i poziva te jurisdikcije da brzo i u predloženim rokovima dovrše provedbu akcijskog plana. FATF će pomno pratiti provedbu tih akcijskih planova. Kako bi se uzela u obzir ta spremnost dokazana u kontekstu FATF-a, te visokorizične treće zemlje navedene su u tablici u točki I. Priloga Delegiranoj uredbi („visokorizične treće zemlje koje su u pisanom obliku iskazale visoku razinu političke spremnosti za uklanjanje utvrđenih nedostataka i koje su izradile akcijski plan s FATF-om”).
            
            
               U skladu s člankom 18.a Direktive (EU) 2015/849 obveznici u svim državama članicama morat će primjenjivati pojačane mjere dubinske analize stranke u odnosu na poslovne odnose ili transakcije sa zemljama obuhvaćenima Delegiranom uredbom (EU) 2016/1675. 
            
            
               B. Brisanje s popisa iz Delegirane uredbe (EU) 2016/1675
            
         
         
            
               FATF je 2020. čestitao Bahamima na znatnom napretku koji su ostvarili u poboljšanju svojeg režima SPNFT-a. Bahami su povećali djelotvornost svojeg sustava SPNFT-a i poduzeli mjere za uklanjanje povezanih tehničkih nedostataka kako bi ispunili obveze iz svojeg akcijskog plana i uklonili strateške nedostatke koje je FATF utvrdio u listopadu 2018. Stoga je FATF u prosincu 2020. Bahame uklonio s popisa jurisdikcija pod pojačanim praćenjem. Bahami stoga više ne podliježu postupku pojačanog praćenja FATF-a. Komisija je u travnju 2021. utvrdila dodatne referentne parametre, koje su Bahami sada ispunili. Bahami su proveli mjere koje su dovoljno opsežne i ispunjavaju nužne zahtjeve da se može zaključiti da su uklonjeni strateški nedostaci utvrđeni u članku 9. Direktive (EU) 2015/849.
            
            
               U lipnju 2018. FATF je uklonio Irak s popisa jurisdikcija pod pojačanim praćenjem nakon što je Irak poduzeo mjere za jačanje svojeg sustava SPNFT-a i mjere za uklanjanje povezanih tehničkih nedostataka kako bi ispunio obveze iz svojeg akcijskog plana i uklonio strateške nedostatke koje je FATF utvrdio u listopadu 2013. Međutim, Irak nije uklonjen s EU-ova popisa iako više nije predmet FATF-ova postupka pojačanog praćenja. Komisija je u siječnju 2019. s tijelima podijelila preliminarnu procjenu SPFNT-a u Iraku u kojoj su utvrđeni strateški nedostaci. Otad je održano nekoliko sastanaka službenika Komisije i iračkih tijela. Komisija neprekidno dobiva i dodatne informacije od Iraka ne bi li bolje razumjela njegov napredak. U skladu s postignutim napretkom, komisija potvrđuje da je Irak uveo dovoljno sveobuhvatne mjere koje ispunjavaju potrebne zahtjeve te da se može smatrati da su uklonjeni strateški nedostaci utvrđeni u skladu s člankom 9. Direktive (EU) 2015/849. FATF je pozdravio znatan napredak koji su Bocvana, Gana i Mauricijus ostvarili u vezi s poboljšanjem svojeg režima SPNFT-a te je istaknuo da su te zemlje uspostavile pravni i regulatorni okvir za ispunjavanje obveza iz svojih akcijskih planova u pogledu strateških nedostataka koje je utvrdio FATF. 
            
            
               Komisija je u svojoj analizi na temelju dostupnih informacija zaključila da Bahami, Bocvana, Gana, Irak i Mauricijus u svojem sustavu SPFNT-a više nemaju strateških nedostataka. Bahami, Bocvana, Gana, Irak i Mauricijus povećali su djelotvornost svojeg sustava SPFNT-a. Te su mjere dovoljno opsežne i ispunjavaju nužne zahtjeve da se može zaključiti da su uklonjeni strateški nedostaci utvrđeni u članku 9. Direktive (EU) 2015/849. 
            
            
               C. Ostale treće zemlje koje je FATF javno utvrdio
            
            
               FATF je u listopadu 2021. javno utvrdio da Turska ima strateške nedostatke u svojem režimu SPNFT-a. Turska je preuzela političku obvezu na visokoj razini da će surađivati s FATF-om kako bi ojačala učinkovitost svojeg režima SPNFT-a. Od donošenja izvješća o uzajamnoj evaluaciji (MER) u listopadu 2019. Turska je, kako bi poboljšala svoj sustav, ostvarila napredak u nizu preporučenih mjera iz tog izvješća, među ostalim: donošenjem sveobuhvatne nacionalne strategije za tijela nadležna za suzbijanje pranja novca i financiranja terorizma; otvaranjem registra stvarnog vlasništva; razvojem kapaciteta za stratešku analizu unutar financijsko-obavještajne jedinice; povećanjem razine prekograničnih zapljena krijumčarene gotovine; revidiranjem kazni za financiranje terorizma kako bi se tijela kaznenog progona potaknula da neovisno i zajedno s kaznenim djelima terorizma istražuju i aktivnosti financiranja terorizma; te rješavanjem problema kašnjenja u provedbi ciljanih financijskih sankcija na temelju RVSUN-ova povezanih s financiranjem terorizma i širenja oružja. 
            
            
               Turska radi na provedbi akcijskog plana FATF-a na sljedeći način: (1) angažiranjem više resursa u financijsko-obavještajnim jedinicama za nadzor usklađenosti visokorizičnih sektora sa SPNFT-om i općenito povećanjem izravnog nadzora; (2) primjenom odvraćajućih sankcija za kršenja SPNFT-a, posebno za neregistrirane usluge prijenosa novca i mjenjačnica te u odnosu na zahtjeve u pogledu odgovarajućih, točnih i ažuriranih informacija o stvarnom vlasništvu; (3) jačanjem primjene financijskih obavještajnih podataka za potporu istragama u vezi s pranjem novca i povećanjem proaktivnog širenja informacija od strane financijsko-obavještajnih jedinica; (4) provođenjem složenijih istraga i kaznenih progona u vezi s pranjem novca; (5) utvrđivanjem jasnih nadležnosti i mjerljivih ciljeva i parametara uspješnosti za tijela odgovorna za povrat imovine stečene kaznenim djelima te provođenjem postupaka povezanih s financiranjem terorizma i uporabom statističkih podataka za ažuriranje procjena rizika i oblikovanje politika; (6) provođenjem više financijskih istraga u predmetima povezanima s terorizmom, davanjem prednosti istragama povezanima s financiranjem terorizma i kaznenom progonu skupina s UN-ova popisa te osiguravanjem da se istrage povezane s financiranjem terorizma prošire na utvrđivanje mreža koje pružaju financiranje i potporu; (7) u vezi s ciljanim financijskim sankcijama na temelju rezolucija Vijeća sigurnosti UN-a 1373 i 1267, provođenjem izlaznih zahtjeva i domaćih uvrštenja na popis skupina s UN-ova popisa u skladu s profilom rizika Turske; (8) radi potpune primijene pristupa u nadzoru neprofitnih organizacija koji se temelji na riziku kako bi se spriječila njihova zlouporaba u svrhu financiranja terorizma, provođenjem aktivnosti informiranja širokog niza neprofitnih organizacija u tom sektoru i uzimanjem u obzir njihovih povratnih informacija, osiguravanjem da su primijenjene sankcije razmjerne kršenjima te provođenjem mjera kako bi se osiguralo da se nadzorom ne ometa ili ne obeshrabruje zakonita aktivnost neprofitnih organizacija, kao što je prikupljanje sredstava. 
            
            
               Kako je predviđeno revidiranom metodologijom, kad je riječ o zemljama kandidatkinjama, Komisija u svojoj procjeni može razmotriti mjere ublažavanja uključene u pregovore o pristupanju kojima se uklanjaju utvrđeni strateški nedostaci. U tom je kontekstu Komisija s Turskom razvila dodatne mjere ublažavanja kako bi se osigurala usklađenost s Direktivom (EU) 2015/849. Ovisno o provedbi obveza koje je preuzela Turska, Komisija smatra da se tim dodatnim mjerama ublažavanja omogućuje dostatno uklanjanje preostalih nedostataka. Stoga u ovoj fazi nema potrebe za donošenjem daljnjih mjera na temelju članka 9. Direktive (EU) 2015/849.
            
            
               2.SAVJETOVANJA PRIJE DONOŠENJA AKTA
            
            
               Mišljenje Stručne skupine za sprečavanje pranja novca i financiranja terorizma zatraženo je 21. prosinca 2021. u pisanom postupku.
            
            
               3.PRAVNI ELEMENTI DELEGIRANOG AKTA
            
            
               Ovom Delegiranom uredbom mijenja se Prilog Delegiranoj uredbi (EU) 2016/1675.
            
            
               Pravni učinci objave te delegirane uredbe uređeni su temeljnim aktom, Direktivom (EU) 2015/849. 
            
            
               Kao izravna posljedica donošenja ove Delegirane uredbe, obvezanici u svim državama članicama moraju primjenjivati pojačane mjere dubinske analize stranke u skladu s člankom 18.a Direktive (EU) 2015/849 u pogledu poslovnih odnosa ili transakcija koje uključuju zemlje koje su i dalje uključene u Prilog ovoj Delegiranoj uredbi. 
            
            
               Nadalje, člankom 155. stavkom 2. Financijske uredbe
                  2
                osobama i subjektima koji izvršavaju sredstva Unije ili proračunska jamstva zabranjuje se da započnu ili ponavljaju operacije sa subjektima koji su osnovani ili imaju poslovni nastan u zemljama obuhvaćenima ovom Delegiranom uredbom na temelju Direktive (EU) 2015/849, osim ako se djelovanje fizički provodi u tim zemljama i ako ne postoje drugi čimbenici rizika. Provedbeni partneri te zahtjeve moraju prenijeti i u svoje ugovore s odabranim financijskim posrednicima.
            
            
               DELEGIRANA UREDBA KOMISIJE (EU) …/...
            
            
               оd 7.1.2022.
            
            
               o izmjeni Delegirane uredbe (EU) 2016/1675 o dopuni Direktive (EU) 2015/849 Europskog parlamenta i Vijeća u pogledu dodavanja Burkine Faso, Kajmanskih Otoka, Haitija, Jordana, Malija, Maroka, Filipina, Senegala i Južnog Sudana u tablicu iz točke I. Priloga i brisanju Bahama, Bocvane, Gane, Iraka i Mauricijusa iz te tablice 
               
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
         
         
            
               uzimajući u obzir Direktivu (EU) 2015/849 Europskog parlamenta i Vijeća od 20. svibnja 2015. o sprečavanju korištenja financijskog sustava u svrhu pranja novca ili financiranja terorizma, o izmjeni Uredbe (EU) br. 648/2012 Europskog parlamenta i Vijeća te o stavljanju izvan snage Direktive 2005/60/EZ Europskog parlamenta i Vijeća i Direktive Komisije 2006/70/EZ (1)
                  3
               , a posebno njezin članak 9. stavak 2., 
            
            
               budući da:
            
            
               (1)Unija mora osigurati učinkovitu zaštitu cjelovitosti i pravilnog funkcioniranja svojeg financijskog sustava i unutarnjeg tržišta od pranja novca i financiranja terorizma. Stoga se Direktivom (EU) 2015/849 propisuje da bi Komisija trebala utvrditi zemlje sa strateškim nedostacima u svojem režimu sprečavanja pranja novca i borbe protiv financiranja terorizma (SPNFT) koje predstavljaju znatnu prijetnju financijskom sustavu Unije.
            
            
               (2)Delegiranom uredbom (EU) 2016/1675
                  4
                utvrđene su visokorizične treće zemlje sa strateškim nedostacima. Tu bi uredbu trebalo u odgovarajućim intervalima revidirati s obzirom na napredak koji su te visokorizične treće zemlje ostvarile u uklanjanju strateških nedostataka u svojim režimima sprečavanja pranja novca i borbe protiv financiranja terorizma. Komisija bi u svojim procjenama trebala uzeti u obzir nove informacije međunarodnih organizacija i stručnjaka zaduženih za određivanje standarda, kao što su one koje izdaje Radna skupina za financijsko djelovanje (FATF).
            
            
               (3)Uzimajući u obzir visoku razinu integriranosti međunarodnog financijskog sustava, veliku povezanost tržišnih subjekata, velik broj prekograničnih transakcija iz Unije i prema Uniji, kao i stupanj otvorenosti tržišta, smatra se da je svaka prijetnja za međunarodni financijski sustav, povezana sa suzbijanjem pranja novca i financiranja terorizma, ujedno i prijetnja za financijski sustav Unije.
            
            
               (4)U skladu s kriterijima utvrđenima u Direktivi (EU) 2015/849 Komisija uzima u obzir novije dostupne informacije, a posebice novije javne izjave FATF-a, FATF-ov popis „jurisdikcija pod pojačanim praćenjem” te izvješća Skupine FATF-a za preispitivanje međunarodne suradnje u vezi s rizicima koje predstavljaju pojedine treće zemlje u skladu s člankom 9. stavkom 4. Direktive (EU) 2015/849. 
            
            
               (5)U veljači 2021. Burkina Faso preuzela je političku obvezu na visokoj razini da će surađivati s FATF-om i Skupinom za sprečavanje pranja novca u zapadnoj Africi (GIABA) kako bi ojačala učinkovitost svojeg režima SPNFT-a. Od dovršetka izvješća o uzajamnoj evaluaciji 2019. (MER) Burkina Faso ostvarila je napredak u nizu preporučenih mjera iz MER-a za poboljšanje tehničke usklađenosti i učinkovitosti, među ostalim donošenjem nacionalne strategije za sprečavanje pranja novca i borbu protiv financiranja terorizma u prosincu 2020. Burkina Faso provodit će taj akcijski plan, među ostalim:  (1) donošenjem i provedbom mehanizama praćenja za aktivnosti praćenja u nacionalnoj strategiji;  (2) traženjem uzajamne pravne pomoći (MLA) i drugih oblika međunarodne suradnje u skladu s svojim profilom rizika; (3) jačanjem resursnih kapaciteta svih nadzornih tijela za sprečavanje pranja novca i borbu protiv financiranja terorizma te provedbom nadzora financijskih institucija i određenih nefinancijskih poduzeća i zanimanja koji se temelji na procjeni rizika; (4) čuvanjem sveobuhvatnih i ažurnih osnovnih informacija i informacija o stvarnom vlasništvu te jačanjem sustava sankcija za kršenje obveza transparentnosti; (5) povećanjem raznolikosti izvješća o sumnjivim transakcijama (STR); (6) jačanjem ljudskih resursa financijsko-obavještajnih jedinica dodatnim zapošljavanjem, osposobljavanjem i proračunom; (7) provedbom osposobljavanja tijela kaznenog progona, tužitelja i drugih relevantnih tijela; (8) dokazivanjem da se oduzimanje provodi kao cilj politike; (9) jačanjem kapaciteta i potpore tijelima kaznenog progona i tužiteljskim tijelima uključenima u borbu protiv financiranja terorizma, u skladu s nacionalnom strategijom borbe protiv financiranja terorizma; i (10) provedbom učinkovitog režima ciljanih financijskih sankcija povezanih s financiranjem terorizma i širenja oružja te praćenjem i nadzorom neprofitnih organizacija koji se temelji na procjeni rizika. Stoga bi na temelju članka 9. Direktive (EU) 2015/849 Burkinu Faso trebalo smatrati zemljom sa strateškim nedostacima u režimu SPNFT-a.
            
            
               (6)U veljači 2021. Kajmanski Otoci preuzeli su političku obvezu na visokoj razini da će surađivati s FATF-om i Karipskom stručnom skupinom za financijsko djelovanje (CFATF) kako bi ojačali učinkovitost svojeg režima SPNFT-a. Kajmanski Otoci trebali bi nastaviti raditi na provedbi svojeg akcijskog plana za uklanjanje strateških nedostataka, među ostalim: (1) nametanjem odgovarajućih i učinkovitih sankcija u slučajevima kada relevantne stranke (uključujući pravne osobe) ne podnesu točne, primjerene i ažurne informacije o stvarnom vlasništvu u skladu s tim zahtjevima; i (2) dokazivanjem da progone sve vrste pranja novca u skladu s profilom rizika te jurisdikcije i da takav kazneni progon dovodi do primjene odvraćajućih, učinkovitih i proporcionalnih sankcija. Stoga bi na temelju članka 9. Direktive (EU) 2015/849 Kajmanske Otoke trebalo smatrati zemljom sa strateškim nedostacima u režimu SPNFT-a.
            
            
               (7)U lipnju 2021. Haiti je preuzeo političku obvezu na visokoj razini da će surađivati s FATF-om i CFATF-om kako bi ojačao učinkovitost svojeg režima SPNFT-a. Haiti će provoditi taj akcijski plan, među ostalim: (1) razvojem postupka procjene rizika od pranja novca/financiranja terorizma i objavljivanjem rezultata; (2) olakšavanjem razmjene informacija s relevantnim stranim partnerima; (3) uklanjanjem tehničkih nedostataka u svojem pravnom i regulatornom okviru koji otežavaju primjenu preventivnih mjera SPFNT-a i provedbu nadzora SPFNT-a na temelju rizika za sve financijske institucije i određena nefinancijska poduzeća i zanimanja za koja se smatra da predstavljaju viši rizik od pranja novca i financiranja terorizma; (4) osiguravanjem čuvanja i pravodobne dostupnosti osnovnih informacija i informacija o stvarnom vlasništvu; (5) osiguravanjem bolje uporabe financijskih obavještajnih podataka i drugih relevantnih informacija od strane nadležnih tijela za suzbijanje pranja novca i financiranja terorizma; (6) uklanjanjem tehničkih nedostataka u progonu kaznenih djela povezanih s pranjem novca i dokazivanjem da nadležna tijela utvrđuju, istražuju i kazneno progone slučajeve pranja novca u skladu s profilom rizika Haitija; (7) dokazivanjem da se povećalo utvrđivanje, praćenje i povrat imovinske koristi ostvarene kaznenim djelima; (8) uklanjanjem tehničkih nedostataka u progonu kaznenih djela povezanih s financiranjem terorizma i režimu ciljanih financijskih sankcija; (9) provođenjem odgovarajućeg praćenja neprofitnih organizacija podložnih financiranju terorizma koje se temelji na riziku, bez ometanja ili obeshrabrivanja njihovih zakonitih aktivnosti. Stoga bi na temelju članka 9. Direktive (EU) 2015/849 Haiti trebalo smatrati zemljom sa strateškim nedostacima u režimu SPNFT-a.
            
            
               (8)U listopadu 2021. Jordan je preuzeo političku obvezu na visokoj razini da će surađivati s FATF-om i Stručnom skupinom Bliskog istoka i sjeverne Afrike za financijsko djelovanje (MENAFATF) kako bi ojačao učinkovitost svojeg režima SPNFT-a. Od dovršetka izvješća o uzajamnoj evaluaciji u studenome 2019. (MER) Jordan je ostvario napredak u nizu preporučenih mjera iz MER-a za poboljšanje sustava, među ostalim dovršetkom nacionalne procjene rizika. Jordan će raditi na provedbi akcijskog plana FATF-a na sljedeći način: (1) dovršavanjem i širenjem procjena rizika od pranja novca/financiranja terorizma neprofitnih organizacija, pravnih osoba i virtualne imovine; (2) poboljšavanjem nadzora koji se temelji na procjeni rizika i primjenom učinkovitih, proporcionalnih i odvraćajućih sankcija za neusklađenost; (3) provođenjem programa osposobljavanja i informiranja određenih nefinancijskih poduzeća i zanimanja o njihovim obvezama u pogledu SPNFT-a, posebno u smislu podnošenja izvješća o sumnjivim transakcijama; (4) održavanjem sveobuhvatnih i ažuriranih osnovnih informacija i informacija o stvarnom vlasništvu pravnih osoba i pravnih aranžmana; (5) provođenjem istraga i kaznenih progona u vezi s pranjem novca, među ostalim usporednim financijskim istragama, za predikatna kaznena djela u skladu s rizikom utvrđenim u nacionalnoj procjeni rizika; (6) uvođenjem pravne obveze za oduzimanje predmeta koji se upotrebljavaju ili se namjeravaju upotrebljavati za kaznena djela povezana s pranjem novca; (7) razvojem i provedbom pravnog i institucionalnog okvira za ciljane financijske sankcije; i (8) razvojem i provedbom pristupa u nadzoru neprofitnih organizacija koji se temelji na riziku kako bi se spriječila zlouporaba za potrebe financiranja terorizma. Stoga bi na temelju članka 9. Direktive (EU) 2015/849 Jordan trebalo smatrati zemljom sa strateškim nedostacima u režimu SPNFT-a.
            
            
               (9)U listopadu 2021. Mali je preuzeo političku obvezu na visokoj razini da će surađivati s FATF-om i GIABA-om kako bi ojačao učinkovitost svojeg režima SPNFT-a. Od dovršetka izvješća o uzajamnoj evaluaciji u studenome 2019. (MER) Mali je ostvario napredak u nizu preporučenih mjera iz MER-a za poboljšanje sustava, među ostalim donošenjem nacionalne procjene rizika. Mali će raditi na provedbi akcijskog plana FATF-a na sljedeći način: (1) dostavljanjem rezultata nacionalne procjene rizika svim relevantnim dionicima, među ostalim podizanjem svijesti o sektorima najvećeg rizika; (2) razvojem i početkom provedbe pristupa koji se temelji na riziku u nadzoru SPNFT-a svih financijskih instrumenata i rizičnijih određenih nefinancijskih poduzeća i zanimanja te dokazivanjem da se provode učinkovite, proporcionalne i odvraćajuće sankcije za neusklađenost; (3) provođenjem sveobuhvatne procjene rizika od pranja novca/financiranja terorizma povezanih sa svim vrstama pravnih osoba; (4) povećanjem kapaciteta financijsko-obavještajnih jedinica i tijela kaznenog progona te jačanjem njihove suradnje u pogledu uporabe financijskih obavještajnih podataka; (5) osiguravanjem da su relevantna nadležna tijela uključena u istragu i kazneni progon pranja novca; (6) jačanjem kapaciteta relevantnih tijela nadležnih za istragu i kazneni progon slučajeva financiranja terorizma; (7) uvođenjem pravnog okvira i postupaka za provedbu ciljanih financijskih sankcija; i (8) provedbom pristupa u nadzoru neprofitnih organizacija koji se temelji na riziku kako bi se spriječila zlouporaba za potrebe financiranja terorizma. Stoga bi na temelju članka 9. Direktive (EU) 2015/849 Mali trebalo smatrati zemljom sa strateškim nedostacima u režimu SPNFT-a.
            
            
               (10)U veljači 2021. Maroko je preuzeo političku obvezu na visokoj razini da će surađivati s FATF-om i MENAFATF-om kako bi ojačao učinkovitost svojeg režima SPNFT-a. Maroko je poduzeo korake za poboljšanje svojeg režima SPNFT-a, među ostalim pružanjem financijskih i ljudskih resursa financijsko-obavještajnoj jedinici za jačanje analitičkih sposobnosti kako bi ispunila svoj temeljni mandat operativne i strateške analize. Maroko bi trebao nastaviti raditi na provedbi svojeg akcijskog plana za uklanjanje strateških nedostataka, među ostalim: (1) poboljšavanjem nadzora koji se temelji na procjeni rizika i poduzimanjem korektivnih mjera te primjenom učinkovitih, proporcionalnih i odvraćajućih sankcija za neusklađenost; (2) osiguravanjem da su informacije o stvarnom vlasništvu, uključujući informacije o pravnim osobama i stranim pravnim aranžmanima, primjerene, točne i provjerene; (3) povećanjem raznolikosti izvješća o sumnjivim transakcijama (STR); (4) davanjem prednosti utvrđivanju, istrazi i progonu svih vrsta pranja novca u skladu s profilom rizika zemlje; i (5) praćenjem i učinkovitim nadzorom usklađenosti financijskih instrumenata i određenih nefinancijskih poduzeća i zanimanja ciljanim obvezama financijskih sankcija. Stoga bi na temelju članka 9. Direktive (EU) 2015/849 Maroko trebalo smatrati zemljom sa strateškim nedostacima u režimu SPNFT-a.
            
            
               (11)U lipnju 2021. Filipini su preuzeli političku obvezu na visokoj razini da će surađivati s FATF-om i Azijsko-pacifičkom skupinom za sprečavanje pranja novca (APG) kako bi ojačali učinkovitost svojeg režima SPNFT-a. Od tada su Filipini poduzeli mjere za poboljšanje svojeg režima SPNFT-a izradom i provedbom smjernica o uklanjanju s popisa i odmrzavanju imovine za ciljane financijske sankcije u slučaju financiranja širenja oružja. Filipini bi trebali provoditi taj akcijski plan, među ostalim: (1) dokazivanjem da se provodi učinkovit nadzor određenih nefinancijskih poduzeća i zanimanja koji se temelji na riziku; (2) dokazivanjem da nadzorna tijela primjenjuju kontrole SPNFT-a kako bi ublažila rizike povezane s kockarskim turizmom; (3) provedbom novih zahtjeva za registraciju za usluge prijenosa novca ili vrijednosti te primjenom sankcija na neregistrirane i nezakonite operatore doznaka; (4) poboljšanjem i pojednostavnjenjem pristupa tijela kaznenog progona informacijama o stvarnom vlasništvu te poduzimanjem mjera kako bi se osiguralo da su te informacije točne i ažurirane; (5) dokazivanjem da se povećala uporaba financijskih obavještajnih podataka te broj istraga i kaznenih progona u vezi s pranjem novca u skladu s rizikom; (6) dokazivanjem da su se intenzivirali utvrđivanje, istrage i kazneni progon slučajeva financiranja terorizma; (7) dokazivanjem da su poduzete odgovarajuće mjere u sektoru neprofitnih organizacija (uključujući neregistrirane neprofitne organizacije) bez narušavanja njihovih zakonitih aktivnosti; i (8) povećanjem učinkovitosti okvira za ciljane financijske sankcije za financiranje terorizma i širenja oružja. Stoga bi na temelju članka 9. Direktive (EU) 2015/849 Filipine trebalo smatrati zemljom sa strateškim nedostacima u režimu SPNFT-a.
            
            
               (12)U veljači 2021. Senegal je preuzeo političku obvezu na visokoj razini da će surađivati s FATF-om i GIABA-om kako bi ojačao učinkovitost svojeg režima SPNFT-a. Senegal bi trebao nastaviti raditi na provedbi svojeg akcijskog plana za uklanjanje strateških nedostataka, među ostalim: (1) osiguravanjem ujednačenog razumijevanja rizika od pranja novca/financiranja terorizma (posebno u vezi sa sektorom određenih nefinancijskih poduzeća i zanimanja) u relevantnim tijelima, putem osposobljavanja i informiranja; (2) traženjem uzajamne pravne pomoći (MLA) i drugih oblika međunarodne suradnje u skladu s svojim profilom rizika; (3) osiguranjem da financijski instrumenti i određena nefinancijska poduzeća i zanimanja podliježu odgovarajućem i učinkovitom nadzoru; (4) ažuriranjem i čuvanjem sveobuhvatnih informacija o stvarnom vlasništvu, uključujući informacije o pravnim osobama i aranžmanima, i jačanjem sustava sankcija za kršenje obveza transparentnosti; (5) daljnjim jačanjem ljudskih resursa financijsko-obavještajnih jedinica kako bi one održavale učinkovite kapacitete za operativnu analizu; (6) dokazivanjem da se dosljedno provode napori usmjereni na jačanje mehanizama za otkrivanje i jačanje sposobnosti za provedbu istraga i progon kaznenih djela povezanih s pranjem novca ili predikatnih kaznenih djela, u skladu s profilom rizika Senegala; (7) uspostavom sveobuhvatnih i standardiziranih politika i postupaka za utvrđivanje, praćenje, zapljenu i oduzimanje imovinske koristi ostvarene kaznenim djelima i predmeta upotrijebljenih za počinjenje kaznenih djela u skladu s njegovim profilom rizika; (8) boljim upoznavanjem nadležnih tijela s rizicima od financiranja terorizma i jačanjem kapaciteta i potpore tijelima kaznenog progona i tužiteljskim tijelima uključenima u borbu protiv financiranja terorizma u skladu s nacionalnom strategijom borbe protiv financiranja terorizma iz 2019.; i (9) provedbom učinkovitog režima ciljanih financijskih sankcija zbog financiranja terorizma i financiranja širenja oružja te praćenjem i nadzorom neprofitnih organizacija koji se temelji na procjeni rizika. Stoga bi na temelju članka 9. Direktive (EU) 2015/849 Senegal trebalo smatrati zemljom sa strateškim nedostacima u režimu SPNFT-a. 
            
            
               (13)U lipnju 2021. Južni Sudan preuzeo je političku obvezu na visokoj razini da će surađivati s FATF-om kako bi ojačao učinkovitost svojeg režima SPNFT-a. Južni Sudan provodit će taj akcijski plan, među ostalim: (1) podnošenjem zahtjeva za članstvo i suradnju sa Skupinom za sprečavanje pranja novca u istočnoj i južnoj Africi (ESAAMLG) te obvezivanjem na uzajamno ocjenjivanje koje provodi ESAAMLG ili drugo tijelo za procjenu; (2) provođenjem sveobuhvatnog preispitivanja Akta o SPNFT-u iz 2012. uz potporu međunarodnih partnera, uključujući tehničku pomoć, radi usklađivanja sa standardima FATF-a; (3) imenovanjem tijela zaduženih za koordinaciju nacionalnih procjena rizika od pranja novca/financiranja terorizma; (4) pristupom Bečkoj konvencije iz 1988., Konvenciji iz Palerma iz 2000. i Konvenciji o financiranju terorizma iz 1999. te njihovom provedbom; (5) poboljšanjem primjerenosti strukture i kapaciteta nadležnih tijela radi provedbe pristupa u nadzoru SPNFT-a financijskih institucija koji se temelji na riziku; (6) razvojem sveobuhvatnog pravnog okvira za prikupljanje i provjeru točnosti informacija o stvarnom vlasništvu pravnih osoba; (7) operacionalizacijom potpuno funkcionalnih i neovisnih financijsko-obavještajnih jedinica; (8) uvođenjem i provedbom pravnog i institucionalnog okvira za provedbu ciljanih financijskih sankcija u skladu s rezolucijama Vijeća sigurnosti Ujedinjenih naroda o financiranju terorizma i širenja oružja; i (9) početkom provedbe ciljanog nadzora/praćenja neprofitnih organizacija na temelju rizika koje su podložne financiranju terorizma. Stoga bi na temelju članka 9. Direktive (EU) 2015/849 Južni Sudan trebalo smatrati zemljom sa strateškim nedostacima u režimu SPNFT-a.
            
            
               (14)Prema najnovijim relevantnim podacima Komisija je u procjeni zaključila da bi Burkinu Faso, Kajmanske Otoke, Haiti, Jordan, Mali, Maroko, Filipine, Senegal i Južni Sudan trebalo smatrati jurisdikcijama trećih zemalja sa strateškim nedostacima u svojem režimu SPNFT-a koji predstavljaju znatnu prijetnju financijskom sustavu Unije u skladu s kriterijima iz članka 9. Direktive (EU) 2015/849. Napominje se da su te zemlje u pisanom obliku iskazale visoku razinu političke spremnosti na uklanjanje utvrđenih nedostataka i izradile akcijski plan s FATF-om.
            
            
               (15)Od iznimne je važnosti da Komisija stalno prati treće zemlje i procjenjuje promjene njihova pravnog i institucionalnog okvira, ovlasti i postupke nadležnih tijela te učinkovitost njihova režima SPNFT-a s ciljem ažuriranja Priloga Delegiranoj uredbi (EU) 2016/1675.
            
            
               (16)Komisija je odlučna u pružanju tehničke pomoći, ovisno o slučaju, trećim zemljama uvrštenima u Prilog Delegiranoj uredbi (EU) 2016/1675 kako bi im pomogla pri uklanjanju utvrđenih strateških nedostataka.
            
            
               (17)Komisija je preispitala napredak u uklanjanju strateških nedostataka zemalja navedenih u Uredbi (EU) 2016/1675 koje je FATF uklonio s popisa u lipnju ili listopadu 2021. ili ih je preispitala u skladu sa svojom revidiranom metodologijom za utvrđivanje visokorizičnih trećih zemalja na temelju novih zahtjeva Direktive (EU) 2015/849, kako je izmijenjena Direktivom (EU) 2018/843. Komisija je zaključila provjeru napretka Bahama, Bocvane, Gane, Iraka i Mauricijusa.
            
            
               (18)U procjeni Komisije zaključeno je da su Bahami uklonili strateške nedostatke u svojem režimu SPNFT-a koje je Komisija utvrdila u skladu s metodologijom za utvrđivanje visokorizičnih trećih zemalja. Bahami su nedavno poduzeli niz mjera kako bi ojačali svoj okvir SPNFT-a, a posebno aspekte transparentnosti režima stvarnog vlasništva. Te se mjere odnose na dodatne referentne parametre koje je utvrdila Komisija. Komisija će nastaviti surađivati s FATF-om i CFATF-om na praćenju razvoja režima SPNFT-a u Bahamima.
            
         
         
            
               (19)U procjeni Komisije zaključeno je da je Irak uklonio strateške nedostatke u svojem režimu SPNFT-a koje je Komisija utvrdila u skladu s metodologijom za utvrđivanje visokorizičnih trećih zemalja. Irak je nedavno poduzeo niz mjera kako bi ojačao svoj okvir SPNFT-a. Te se mjere odnose na probleme koje je Komisija utvrdila u svojoj preliminarnoj procjeni. Komisija će nastaviti surađivati s FATF-om i MENAFATF-om na praćenju razvoja režima SPNFT-a u Iraku.
            
            
               (20)FATF je pozdravio znatan napredak koji su Bocvana, Gana i Mauricijus ostvarili u vezi s poboljšanjem svojeg režima SPNFT-a te je istaknuo da su te zemlje uspostavile pravni i regulatorni okvir za ispunjavanje obveza iz svojih akcijskih planova u pogledu strateških nedostataka koje je utvrdio FATF. Bocvana, Gana i Mauricijus stoga više nisu predmet FATF-ova praćenja u okviru njegova neprekidnog procesa poboljšanja globalne usklađenosti s mjerama SPNFT-a. Bocvana, Gana i Mauricijus nastavit će surađivati s regionalnim tijelima sličnima FATF-u kako bi dodatno poboljšali svoj režim SPNFT-a.
            
            
               (21)Komisija je u svojoj analizi na temelju dostupnih informacija zaključila da Bahami, Bocvana, Gana, Irak i Mauricijus u svojem sustavu SPFNT-a više nemaju strateških nedostataka. Bahami, Bocvana, Gana, Irak i Mauricijus povećali su djelotvornost svojeg sustava SPFNT-a i uklonili povezane tehničke nedostatke kako bi ispunili obveze iz svojeg akcijskog plana o strateškim nedostacima koje je FATF utvrdio te dodatne referentne parametre ili preliminarne probleme koje je utvrdila Komisija.
            
            
               (22)Delegiranu uredbu (EU) 2016/1675 trebalo bi stoga na odgovarajući način izmijeniti,
            
            
               DONIJELA JE OVU UREDBU:
            
            
               Članak 1.
            
            
               U Prilogu Delegiranoj uredbi (EU) 2016/1675 u tablici iz točke „I. Visokorizične treće zemlje koje su u pisanom obliku iskazale visoku razinu političke spremnosti na uklanjanje utvrđenih nedostataka i koje su razvile akcijski plan s FATF-om” dodaju se sljedeći redci:
            
            
                     
                        Burkina Faso
                     
                  
               
                     
                        Kajmanski Otoci
                     
                  
               
                     
                        Haiti
                     
                  
               
                     
                        Jordan
                     
                  
               
                     
                        Mali
                     
                  
               
                     
                        ·Maroko
                     
                  
               
                     
                        ·Filipini
                     
                  
               
                     
                        ·Senegal
                     
                  
               
                     
                        ·Južni Sudan
                     
                  
               
               Članak 2.
            
            
               U Prilogu Delegiranoj uredbi (EU) 2016/1675 u tablici iz točke „I. Visokorizične treće zemlje koje su u pisanom obliku iskazale visoku razinu političke spremnosti na uklanjanje utvrđenih nedostataka i koje su razvile akcijski plan s FATF-om” brišu se sljedeći redci:
            
            
                     
                        Bahami
                     
                  
               
                     
                        Bocvana
                     
                  
               
                     
                        Gana
                     
                  
               
                     
                        Irak
                     
                  
               
                     
                        Mauricijus
                     
                  
               
               Članak 3.
            
            
               U Prilogu Delegiranoj uredbi (EU) 2016/1675 tablica iz točke „I. Visokorizične treće zemlje koje su u pisanom obliku iskazale visoku razinu političke spremnosti na uklanjanje utvrđenih nedostataka i koje su razvile akcijski plan s FATF-om” zamjenjuje se sljedećim:
            
            
                     
                        Broj
                     
                  
                  
                     
                        Visokorizična treća zemlja
                     
                  
               
                     
                        1.
                     
                  
                  
                     
                        Afganistan
                     
                  
               
                     
                        2.
                     
                  
                  
                     
                        Barbados
                     
                  
               
                     
                        3.
                     
                  
                  
                     
                        Burkina Faso
                     
                  
               
                     
                        4.
                     
                  
                  
                     
                        Kambodža
                     
                  
               
                     
                        5.
                     
                  
                  
                     
                        Kajmanski Otoci
                     
                  
               
                     
                        6.
                     
                  
                  
                     
                        Haiti
                     
                  
               
                     
                        7.
                     
                  
                  
                     
                        Jamajka
                     
                  
               
                     
                        8.
                     
                  
                  
                     
                        Jordan
                     
                  
               
                     
                        9.
                     
                  
                  
                     
                        Mali
                     
                  
               
                     
                        10.
                     
                  
                  
                     
                        Maroko
                     
                  
               
                     
                        11.
                     
                  
                  
                     
                        Mjanmar
                     
                  
               
                     
                        12.
                     
                  
                  
                     
                        Nikaragva
                     
                  
               
                     
                        13.
                     
                  
                  
                     
                        Pakistan
                     
                  
               
                     
                        14.
                     
                  
                  
                     
                        Panama
                     
                  
               
                     
                        15.
                     
                  
                  
                     
                        Filipini
                     
                  
               
                     
                        16.
                     
                  
                  
                     
                        Senegal
                     
                  
               
                     
                        17.
                     
                  
                  
                     
                        Južni Sudan
                     
                  
               
                     
                        18.
                     
                  
                  
                     
                        Sirija
                     
                  
               
                     
                        19.
                     
                  
                  
                     
                        Trinidad i Tobago
                     
                  
               
                     
                        20.
                     
                  
                  
                     
                        Uganda
                     
                  
               
                     
                        21.
                     
                  
                  
                     
                        Vanuatu
                     
                  
               
                     
                        22.
                     
                  
                  
                     
                        Jemen
                     
                  
               
                     
                        23.
                     
                  
                  
                     
                        Zimbabve
                     
                  
               
               Članak 4.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 7.1.2022.
            
            
               
                     Za Komisiju
               
               
                     Mairead McGUINNESS
                     Član Komisije
               
            
         
         
            
                  
                     (1)
                  
                        Radni dokument službi Komisije, Metodologija za utvrđivanje visokorizičnih trećih zemalja u skladu s Direktivom (EU) 2015/849, SWD(2020) 99. 
               
               
                  
                     (2)
                  
                        Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018.). 
               
               
                  
                     (3)
                  
                        SL L 141, 5.6.2015., str. 73.
               
               
                  
                     (4)
                  
                        Delegirana uredba Komisije (EU) 2016/1675 оd 14. srpnja 2016. o dopuni Direktive (EU) 2015/849 Europskog parlamenta i Vijeća utvrđivanjem visokorizičnih trećih zemalja sa strateškim nedostacima (SL L 254, 20.9.2016., str. 1.).